Document ID: 32004D0690

KOMISIJAS LĒMUMS
(2004. gada 7. oktobris)
par Kopienas finansiālo ieguldījumu elektronisko lokalizācijas ierīču iegādei un uzstādīšanai uz zvejas kuģiem 2004. gadā
(izziņots ar dokumenta numuru K(2004) 3358)
(2004/690/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2004. gada 29. aprīļa Lēmumu 2004/465/EK par Kopienas finansiālo ieguldījumu dalībvalstu zvejniecības kontroles programmās (1), un jo īpaši tā 6. panta 1. punktu,
tā kā:
(1)
Dalībvalstis nosūtīja Komisijai savas zvejniecības kontroles programmas laikposmam no 2004. gada 1. janvāra līdz 2004. gada 31. decembrim kopā ar pieteikumiem Kopienas finansiālajam ieguldījumam attiecībā uz izdevumiem, kas radušies, īstenojot šādas programmas.
(2)
Pieteikumi par Lēmumā 2004/465/EK uzskaitītajām darbībām var pretendēt uz Kopienas finansējumu. Ņemot vērā jo īpaši Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (2), prioritāte ir satelītnovērošanas sistēmas pilnveidošana uz kuģiem, kuru kopgarums ir lielāks par 15 metriem starp perpendikuliem, ievadprojekti saistībā ar zvejas darbību kontroles tehnoloģijām un to uzstādīšanu, par uzraudzību, kontroli un pārraudzību atbildīgo ierēdņu mācības un pieredzes apmaiņā zivsaimniecības nozarē.
(3)
Ir lietderīgi noteikt Komisijas ieguldījuma maksimālo apjomu piemērotajiem izdevumiem 2004. gadā katras dalībvalsts atbalstam, kas piešķirts elektronisko lokalizācijas ierīču iegādei un uzstādīšanai uz kuģiem, lai tos varētu kontrolēt zvejas pārraudzības centri no attāluma, izmantojot kuģu pārraudzības sistēmu.
(4)
Ir lietderīgi noteikt Kopienas ieguldījuma likmi šādām darbībām un nosacījumus, ar kādiem Kopienai jāatlīdzina valsts izdevumi.
(5)
Elektroniskajām lokalizācijas ierīcēm jāatbilst prasībām, kas noteiktas Komisijas 2003. gada 18. decembra Regulā (EK) Nr. 2244/2003, ar ko nosaka sīki izstrādātus noteikumus attiecībā uz kuģu satelītnovērošanas sistēmām (3).
(6)
Saskaņā ar Lēmuma 2004/465/EK 8. pantu dalībvalstīm jāuzņemas izdevumu saistības 12 mēnešu laikposmā no tā gada beigām, kurā tās ir saņēmušas šo lēmumu. Tām arī ir jāievēro šā lēmuma noteikums par savu projektu uzsākšanu un atlīdzinājuma pieteikumu iesniegšanu.
(7)
Šajā lēmumā paredzētie pasākumi ir saskaņā ar Zivsaimniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Priekšmets
Ar šo lēmumu nosaka vispārējo Kopienas finansiālā ieguldījuma apjomu katrai dalībvalstij, Kopienas finansiālā ieguldījuma likmi un nosacījumus, ar kādiem var piešķirt ieguldījumu elektronisko lokalizācijas ierīču iegādei un uzstādīšanai uz Kopienas zvejas kuģiem.
2. pants
Attaisnotie izdevumi
1. Lai varētu saņemt Kopienas finansiālo ieguldījumu saskaņā ar šo lēmumu, izdevumiem ir jābūt saistītiem ar tādu elektroniskās lokalizācijas ierīču iegādi un uzstādīšanu uz Kopienas zvejas kuģiem, kuras ļauj zvejas pārraudzības centriem no attāluma pārraudzīt kuģus, izmantojot kuģu novērošanas sistēmu (KNS).
2. Lēmuma 1. punktā minētās ierīces atbilst Regulā (EK) Nr. 2244/2003 noteiktajām prasībām.
3. Vienīgi izdevumus, kas radušies atsevišķo valsts zvejniecības kontroles programmu ietvaros, uzskata par attaisnotiem, lai saņemtu Kopienas finansiālo ieguldījumu.
3. pants
Vispārējais apjoms
Finansiālā ieguldījuma vispārējais apjoms, ko piešķir katrai dalībvalstij, ir noteikts pielikumā.
4. pants
Likmes un nosacījumi
1. Attaisnoto izdevumu maksimālā summa, par ko var saņemt Kopienas finansiālo ieguldījumu elektronisko lokalizācijas ierīču iegādei un uzstādīšanai uz Kopienas zvejas kuģiem, nedrīkst pārsniegt EUR 4 500 vienam kuģim.
2. Lēmuma 1. punktā paredzētās summas EUR 4 500 robežās Kopienas finansiālā ieguldījuma likme ir 100 % pirmajiem attaisnotajiem izdevumiem EUR 1 500 apmērā.
3. Kopienas finansiālais ieguldījums attaisnotiem izdevumiem no EUR 1 500 līdz EUR 4 500 vienam kuģim ir ierobežots līdz 50 % no šiem izdevumiem.
5. pants
Valūta
Pieteikumus par atlīdzību un avansu, kuros norādītā valūta nav eiro, pārrēķina eiro, piemērojot tā mēneša likmi, kurā Komisija šos pieteikumus ir saņēmusi.
6. pants
Šis lēmums ir adresēts dalībvalstīm.
Briselē, 2004. gada 7. oktobrī

Labels: 11
19
8
6
12